b'\n_START_ARTICLE_\nConstantin Siegwart-M\xc3\xbcller\n_START_PARAGRAPH_\nConstantin Siegwart-M\xc3\xbcller (10. lokakuuta 1801 Lodrino \xe2\x80\x93 13. tammikuuta 1869 Altdorf) oli sveitsil\xc3\xa4inen poliitikko, joka oli vuosina 1845\xe2\x80\x931847 toimineen kapinallisen Sonderbundin johtaja._NEWLINE_Siegwart-M\xc3\xbcller oli alkujaan Urin kantonista kotoisin ollut lakimies. H\xc3\xa4n asui vuodesta 1832 Luzernissa, jossa h\xc3\xa4nest\xc3\xa4 kaksi vuotta my\xc3\xb6hemmin tuli valtiosihteeri. Vuonna 1839 h\xc3\xa4n siirtyi radikaalipuolueesta ultramontanisteihin, ja menetti samalla asemansa liberaalin kantonihallituksen palveluksessa. Konservatiivisen suuntauksen kasvattaessa suosiotaan Siegwart-M\xc3\xbcller valittiin vuonna 1841 kantonin neuvostoon ja kolme vuotta my\xc3\xb6hemmin h\xc3\xa4nest\xc3\xa4 tuli kantonin hallituksen puheenjohtaja (Schultheiss) ja samanaikaisesti paikallisten maap\xc3\xa4ivien puhemies. H\xc3\xa4n kannatti kirkollis-konservatiisten piirien tavoitteita, ja johti seitsem\xc3\xa4n katolisen kantonin joulukuussa 1845 perustaman Sonderbund-puolustusliiton j\xc3\xa4rjest\xc3\xa4mist\xc3\xa4. H\xc3\xa4nest\xc3\xa4 tuli my\xc3\xb6s Sonderbundin sotaneuvoston puheenjohtaja. Kun liitto h\xc3\xa4visi marraskuussa 1847 k\xc3\xa4ydyn sis\xc3\xa4llissodan, Siegwart-M\xc3\xbcller joutui pakenemaan maasta. H\xc3\xa4n p\xc3\xa4\xc3\xa4si palaamaan vuonna 1857.'